Source: http://www.bihon.ro/infrangere-in-meciul-decisiv/2118850
Timestamp: 2019-02-16 11:05:20+00:00

Document:
Înfrângere în meciul decisiv - BIHON
Înfrângere în meciul decisiv
la	29. septembrie 2018 23:57
CSM Digi a fost învinsă de Team Strasbourg și și-a încheiat prematur aventura europeană.
După semieșecul din partida cu Enka Istanbul, vicecampioana României, CSM Digi, a pierdut meciul cu Team Strasbourg din etapa a doua a turneului de la Oradea, anulându-și practic orice șansă de calificare în play-off-ul Ligii Campionilor. Întâlnirea s-a încheiat cu scorul de 6-9 (2-1, 3-3, 0-2, 1-3).
Deciși să facă uitată evoluția modestă din meciul cu Enka Istanbul, orădenii au început în forță partida și au condus cu 2-0, după golurile spectaculoase ale celor doi jucători niponi, Inaba și Adachi. Din nefericire, campioana Franței a egalat în sfertul secund, scoruri 2-2 și 3-3. Gazdele au intrat însă în avantaj la pauza mare, scor 5-4, prin golul lui Inaba. La fel ca și în prima partidă, CSM Digi a căzut după pauză. Echipa noastră nu a mai reușit să înscrie decât un singur gol pe parcursul ultimelor două sferturi, dar a încasat nu mai puțin de cinci! În aceste condiții, Team Strasbourg s-a impus la un scor greu de imaginat după modul în care începuse meciul, rezultat final 6-9.
Pentru CSM Digi au evoluat: Zivojinovic, Gavriș – portari; Inaba 3 goluri marcate, Adachi 1, Grummy de Freitas 1, Petrovski 1, Vancsik, Costa, R. Szabó, Kováts, Gergelyfi, R. Georgescu, Remeș. Antrenor: Dorin Costrăș. Secund: Ciprian Câmpianu
Din păcate, după această înfrângere, echipa noastră nu se mai poate clasa pe unul din primele două locuri în turneul de la Oradea și este eliminată din cupele europene. Campania continentală este astfel încheiată prematur, pentru că ultimele două clasate nu mai continuă nici în LEN Champions League, nici în LEN Euro Cup.
Acest insucces este oarecum neașteptat, mai ales că echipa noastră a evoluat în propriul bazin. În ultimul meci al turneului de la Oradea, CSM Digi va întâlni duminică lidera incontestabilă a grupei, AN Brescia. Partida are loc cu începere de la ora 12:30. În deschidere, de la ora 11:00, se va disputa partida Team Strasbourg – Enka Istanbul.
Taguri: csm digi oradea, len champions league, polo, Team Strasbourg

References: CSM 
 CSM 
 CSM 
 CSM 
 CSM 
 csm